DA Den Europæiske Unions Tidende CE 88/487

(2004/C 88 E/0500)

SKRIFTLIG FORESPØRGSEL E-0113/04

af Raina Echerer (Verts/ALE) og Eurig Wyn (Verts/ALE) til Kommissionen

(26. januar 2004)

Om: Maltesisk i næste valgperiode

Sprog er et af Europas største aktiver, og det er derfor vigtigt, at EU-institutionerne beskytter og fremmer den sproglige og kulturelle mangfoldighed i Europa. Både Europa-Parlamentet og Kommissionen har altid tillagt det betydning at have passende arbejdsredskaber med henblik på oversættelse og tolkning til alle de officielle EU-sprog. Vi er imidlertid blevet gjort opmærksom på, at der sandsynligvis vil blive mangel på maltesiske oversættere og tolke. Derfor er der stor risiko for, at maltesiske parlamentsmedlemmer og tjenestemænd ikke vil kunne bruge maltesisk i nogen EU-institution fra den 1. maj 2004.

Malta burde som led i udvidelsesprocessen have været i stand til at levere tilstrækkeligt mange tolke og oversættere til, at maltesisk kan anvendes som officielt sprog i EU's institutioner. Det nuværende universitetskursus for disse discipliner ved Maltas Universitet er imidlertid først startet i år, og det på deltidsbasis, hvilket ikke har givet tilstrækkeligt med fagfolk inden for dette område.

1. Ved Kommissionen, hvorfor dette led i udvidelsesprocessen ikke er blevet respekteret?

2. Ville Kommissionen have mulighed for at imødegå situationen ved at yde økonomisk bistand til Maltas universitet, således at det ovennævnte kursus kan gennemføres på fuld tid, hvilket vil gøre det muligt for maltesiske tolke og oversættere at færdiggøre uddannelsen på kortere tid?

Svar afgivet på Kommissionens vegne af Günter Verheugen

(5. marts 2004)

Kommissionen deler opfattelsen af, at den sproglige og kulturelle mangfoldighed er et aktiv for EU, der bør bevares. Anerkendelsen af det maltesiske sprog som et officielt EU-sprog afspejler dette princip.

De nationale myndigheder er ansvarlige for uddannelsernes organisation og indhold. Inden for rammerne af forberedelserne til udvidelsen har Kommissionen gennem de sidste to år haft flere kontakter med de maltesiske myndigheder og berørte institutioner vedrørende uddannelsen af tolke og oversættere. Disse drøftelser har understreget behovet for egnede og tidlige forberedelser for at sikre tilstedeværelsen af kvalificerede oversættere og især tolke, da der ikke er nogen tradition for tolkning til maltesisk.

Den alvorlige mangel på kvalificerede oversættere og tolke til maltesisk blev helt tydelig for Kommissionen, da den indkaldte ansøgninger i midten af 2003. Det begrænsede antal modtagne kvalificerede ansøgninger var et konkret bevis på denne mangel, der tydeligvis hænger sammen med størrelsen af den maltesiske befolkning. Samtidig oprettede Kommissionen et midlertidigt oversættelseskontor på Malta for at hjælpe de maltesiske myndigheder med at finde en løsning på dette problem.

Kommissionen overvejer for øjeblikket at give de maltesiske myndigheder finansiel støtte til tilrettelæggelse af uddannelseskurser for tolke og oversættere. Kommissionens erfaringer viser imidlertid, at sådanne kurser skal organiseres omhyggeligt og være i fuld overensstemmelse med de faglige krav, der stilles til uddannede oversættere og tolke i EU-institutionerne. Kommissionen samarbejder med de maltesiske myndigheder for at sikre dette resultat snarest muligt.